Ir-Regolament tal-Kummissjoni (KE) Nru 1461/96
tal-25 ta' Lulju 1996
dwar il-kwoti ta' tariffa miftuħin rigward l-importazzjoni ta' ċerti oġġetti li joriġinaw mill-Polonja, ir-Rumanija, il-Bulgarja, ir-Repubblika Ċeka u r-Repubblika Slovakka bħala riżultat ta' l-ipproċessar ta' prodotti agrikoli elenkati fl-Anness mar-Regolament tal-Kunsill (KE) Nru 3448/93
IL-KUMMISSJONI TAL- KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 3448/93 tas-6 ta' Diċembru 1993 li jistabbilixxi l-arranġamenti kummerċjali applikabbli għal ċerti oġġetti bħala riżultat ta' l-ipproċessar ta' prodotti agrikoli [1], u b'mod partikolari l-Artikolu 7(2) tiegħu,
Wara li kkunsidrat ir-Regolament tal-Kunsill (KE) Nru 3448/93 tas-6 ta' Diċembru 1993 li jistabbilixxi l-arranġamenti kummerċjali applikabbli għal ċerti oġġetti bħala rużultat ta' l-ipproċessar ta' prodotti agrikoli,
Billi l-kwoti ta' tariffa applikabbli għall-importazzjoni ta' ċerti oġġetti li joriġinaw fil-Polonja, ir-Rumanija, il-Bulgarja, ir-Repubblika Ċeka u r-Repubblika Slovakka bħala riżultat ta' l-ipproċessar ta' prodotti agrikoli koperti bl-Anness mar-Regolament (KE) Nru 3448/93 eliġibbli għal riduzzjoni tal-komponent agrikolu nfetħu bir-Regolament tal-Kummissjoni (KE) Nru 478/96 [2] li jemenda r-Regolament (KE) Nru 3238/94 [3];
Billi r-Regolament tal-Kummissjoni (KE) Nru 1460/96 [4] jistabbilixxi r-regoli ddettaljati għall-implimentazzjoni ta' l-arranġamenti kummerċjali preferenzjali applikabbli għal ċerti oġġetti bħala riżultat ta' l-ipproċessar ta' prodotti agrikoli kif jipprovdi għalihom l-Artikolu 7 tar-Regolament (KE) Nru 3448/93; billi dak ir-Regolament jissostitwixxi u jirrevoka r-Regolament (KE) Nru 3238/94 u r-Regolament tal-Kummissjoni (KE) Nru 1294/94 [5], imma ma jiftaħx kwoti ta' tariffa;
Billi l-kwoti miftuħin bir-Regolament (KE) Nru 478/96 għandhom għalhekk jinżammu permezz ta' leġislazzjoni separata;
Billi l-miżuri previsti f'dan ir-Regolament huma skond l-opinjoni tal-Kumitat Amministrattiv għal kwestjonijiet orizzontali dwar kummerċ fi prodotti agrikoli pproċessati mhux elenkati fl-Anness II,
ADDOTTAT DAN IR-REGOLAMENT:
Artikolu 1
Mill-1 ta'Jannar sal-31 ta' Diċembru 1996, oġġetti li joriġinaw fil-Polonja, ir-Rumanija, il-Bulgarja, ir-Repubblika Ċeka u r-Repubblika Slovakka li huma elenkati fl-Annessi I, II, III, IV u V tar-Regolament (KE) Nru 478/96 għandhom ikunu suġġetti għal komponenti agrikoli ridotti fil-limiti tal-kwoti annwali u taħt il-kondizzjonijiet preskritti f'dawk l-Annessi.
Artikolu 2
Importazzjonijiet ta' oġġetti li jaqgħu fil-Kodiċi tan-NK 19019091 u eliġibbli għal riduzzjoni fil-komponent agrikolu għandhom jingħataw in-nimri li ġejjin:
- 09.5467 għal oġġetti li joriġinaw fil-Bulgarja,
- 09.5227 għal oġġetti li joriġinaw fl-Ungerija,
- 09.5417 għal oġġetti li joriġinaw fir-Repubblika Ċeka,
- 09.5417 għal oġġetti li joriġinaw fir-Repubblika Slovakka.
Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-1 ta' Lulju 1996.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-25 ta' Lulju 1996.